
[bookmark: _Hlk130812427]Informatīvais ziņojums "Par Rīcības plāna publisko iepirkumu sistēmas uzlabošanai pasākuma izpildi"

Ar Ministru kabineta 2020. gada 11. februāra rīkojumu Nr. 49 apstiprināts Rīcības plāns publisko iepirkumu sistēmas uzlabošanai (turpmāk – Rīcības plāns), uzdodot atbildīgajām institūcijām īstenot rīcības plānā iekļautos pasākumus atbilstoši tām piešķirtajiem budžeta līdzekļiem. Atbilstoši Rīcības plāna 10. pasākumam Korupcijas novēršanas un apkarošanas birojam (turpmāk – KNAB) jāizvērtē nepieciešamība noteikt valsts amatpersonas statusu publiskā sektora sabiedrisko pakalpojumu sniedzēju iepirkuma komisijas locekļiem.
Šobrīd valsts amatpersonu loku nosaka likuma "Par interešu konflikta novēršanu valsts amatpersonu darbībā" (turpmāk – Interešu konflikta novēršanas likums) 4. pants. Minētajā likumā ir uzskaitīti visi valsts amatpersonu amati (gan pēc amata, gan pēc funkcijām), uz kuriem attiecināmas likumā noteiktās prasības, ierobežojumi un aizliegumi. Regulējums aptver izpildvaras, likumdevējvaras un tiesu varas pārstāvjus valsts, reģionālā un pašvaldību līmenī, kā arī gan vēlētas, gan nevēlētas amatpersonas, kā arī ir attiecināms uz valsts uzņēmumu un citu organizāciju, kas pilda publiskas funkcijas, padomju un valžu locekļiem. Valsts amatpersonas statuss ir arī publiskā iepirkuma komisijas loceklim, kurš piemēro Publisko iepirkumu likumu.
Vienlaikus attiecībā uz sabiedrisko pakalpojumu sniedzēju iepirkumu komisiju locekļiem ir speciālais regulējums, proti, Sabiedrisko pakalpojumu sniedzēju iepirkumu likuma 29. panta ceturtā daļa noteic, ka personas, kuras darbojas iepirkuma komisijā, kas ir izveidota saskaņā ar šo likumu, nav uzskatāmas par valsts amatpersonām Interešu konflikta novēršanas likuma izpratnē. 
KNAB ir izstrādājis likumprojektu "Valsts pārvaldē nodarbināto godprātības veicināšanas un interešu konflikta novēršanas likums" (turpmāk – Likumprojekts), ar kuru paredzēts aizstāt pašreiz spēkā esošo interešu konflikta novēršanas regulējumu, nodrošinot tā skaidrāku un efektīvāku piemērošanu praksē. Jaunā likumprojekta pamatā ir pāreja uz riskos balstītu un preventīvu interešu konflikta pārvaldības modeli.
Salīdzinot ar spēkā esošo Interešu konflikta novēršanas likumu, jaunā likuma mērķis ir plašāks un attiecināms nevis uz personām, kurā ir valsts amatpersonas statuss, bet visiem valsts pārvaldē nodarbinātajiem, savukārt stingrākus ierobežojumus un aizliegumus attiecinot uz augstākajām valsts amatpersonām – publiskas personas institūciju vadītājiem, Saeimā un Ministru kabinetā, kā arī pašvaldību domēs ieceltām un ievēlētām personām.
Attiecībā uz pārējiem institūcijās nodarbinātajiem ierobežojumi un aizliegumi tiks noteikti iekšējās kontroles sistēmas ietvaros, institūcijas vadītājam izvērtējot katra amata interešu konflikta un korupcijas riska nozīmīgumu. Likumprojekts paredz samazināt to personu loku, kurām kā obligāta prasība noteikta mantiskā stāvokļa un interešu deklarācijas iesniegšana, tādējādi samazinot obligāti sniedzamo deklarāciju skaitu. Vienlaikus iekšējās kontroles sistēmas ietvaros institūcijas vadītājiem būs tiesības noteikt, kuriem nodarbinātajiem, balstoties uz interešu konflikta un korupcijas risku novērtējumu, jāiesniedz deklarācija.
Likumprojekta 14. pantā uzskaitīti tie valsts pārvaldē nodarbinātie, kuriem paredzēts pienākums iesniegt interešu un mantiskā stāvokļa deklarācijas. Minētā norma paredz institūcijas vadītājam tiesības noteikt šādu pienākumu arī citiem valsts pārvaldē nodarbinātajiem, ja tā amats pakļauts augstam korupcijas un interešu konflikta riskam. Regulējums nosaka, ka mantiskā stāvokļa un interešu deklarācija jāiesniedz arī publiskas personas institūcijas iepirkuma komisijas locekļiem.
Pamatojoties uz minēto, konceptuāli Likumprojekts tiek balstīts uz pieeju, ka interešu konflikta un korupcijas risku pārvaldība tiek nodrošināta ar īpašiem kontroles mehānismiem un nav obligāti saistāma ar valsts amatpersonas statusa noteikšanu.
Vienlaikus informējam, ka šobrīd Vienotajā tiesību aktu projektu izstrādes un saskaņošanas portālā Likumprojekts ir nodots starpinstitūciju saskaņošanai, līdz ar to Rīcības plānā ietvertais pasākums tiks vērtēts un risināts turpmākajā saskaņošanas gaitā, uzklausot citu institūciju pārstāvju izteiktos viedokļus.
Ņemot vērā iepriekšminēto, lūdzam pieņemt zināšanai informāciju par Rīcības plāna 10. pasākuma izpildi.

